Plunderaars met heel skape, vrieskas die pad af | Netwerk24
Deur Maygene de Wee 25 September 2019 14:58
Heel skape, sakke gevriesde hoender en selfs ’n groot vrieskas.
’n Skermgreep van die video van die plundering van winkels in Valhallapark op die Kaapse Vlakte. Foto: Skermgreep
Hierdie beelde van inwoners van Valhallapark, Kaapstad, wat ’n plaaslike kruidenierswinkel en ’n slaghuis plunder, is Maandag op ’n selfoon vasgevang en die wêreld ingestuur.
Sedertdien het die video, wat ’n bietjie meer as ’n minuut en 45 sekondes lank is, ’n internet-sensasie geword en word dit wyd en syd op Facebook en ander sosiale media gedeel.
Inwoners van Valhallapark, ’n woonbuurt neffens Bishop Lavis op die Kaapse Vlakte, het Maandagoggend eers ’n winkel wat aan Bangladesjiese sakemanne behoort, geplunder.
Die mense het hulle toe op die slaghuis wat reg langs die winkel in ’n klein kompleks in Angelastraat geleë is, toegespits en die slaghuis van alles wat daarin was, gestroop.
Op die video kan gesien word hoe mense in hul slaapklere, mans, vroue en kinders, met heel skape in hul arms en oor hul skouers die strate af loop.
Op een plek ry ’n polisievoertuig in die rigting van die winkelkompleks en daar kan gesien word hoe die inwoners dan uit die winkels laat spaander.
Daar kan dan op die video gehoor word hoe een persoon sê dat die polisie niks doen nie en van die toneel af wegry. Mense haas hulle dan terug na die slaghuis en die winkel.
In nog ’n gedeelte kan gesien word hoe twee mense ’n groot vrieskas die straat af stoot.
Lt.kol. Andrè Traut sê dat die omstandighede rakende die plundery van die winkels ondersoek word en dat niemand nog in hegtenis geneem is nie.
Meer oor: Kaapstad | Kaapse Vlakte | Geweld | Betogings | Plunder